## Uredba o službenoj iskaznici i znački službenih osoba Obavještajne agencije

### NN 83/2003 (21.5.2003.), Uredba o službenoj iskaznici i znački službenih osoba Obavještajne agencije

# VLADA REPUBLIKE HRVATSKE

1010

Na
temelju članka 39. stavka 1. Zakona o sigurnosnim služ­bama Republike Hrvatske
(»Narodne novine«, br. 32/2002 i 38/2002), Vlada Republike Hrvatske je na
prijedlog Savjeta za koordinaciju sigurnosnih službi, uz prethodnu suglasnost
Predsjednika Republike Hrvatske, na sjednici održanoj 15. svibnja 2003. godine
donijela

## UREDBU

### o sluŽbenoj iskaznici i znaČki sluŽbenih osoba ObavjeŠtajne agencije

Članak 1.

Ovom Uredbom propisuju se obrazac službene iskaznice
i značke službenih osoba Obavještajne agencije, uvođenje popisa službenih iskaznica
i značaka te način izdavanja i zamjene službene iskaznice i značke.

Članak 2.

Obrazac službene iskaznice (u daljnjem tekstu:
iskaznica) izrađuju se u polaroid tehnici računalnog sustava, veličine 90x60
mm.

Prednja strana obrasca iz stavka 1. ovog članka
sadrži:

- na središtu gornje lijeve strane grb Republike
Hrvatske,

- ispod grba ispisano je »Republika Hrvatska«,
»Obavje­štajna agencija«,

- ispod teksta iz prethodnog podstavka ispisan je
naziv »Službena iskaznica«,

- u gornjem desnom kutu iskaznice nalazi se slika
nositelja iskaznice veličine 28x32 mm, računalno ispisana na temelju skenirane
fotografije,

- ispod slike upisano je ime i prezime nositelja
iskaznice,

- u središnjem donjem lijevom dijelu iskaznice
otisnut je znak Obavještajne agencije u čijem sastavu lenta sadrži natpis:
»SAPERE AUDE«,

- u donjem lijevom kutu iskaznice otisnut je broj
značke službene osobe,

-
Poleđina obrasca sadrži:

- u gornjem dijelu ispis ovlasti službene osobe i to:
»Nositelj ove iskaznice službena je osoba Obavještajne agencije. Pri obav­ljanju
dužnosti ovlaštena je zatražiti podatke od građana, pravnih osoba i državnih
tijela sukladno Zakonu o sigurnosnim službama Republike Hrvatske. Svi državni
službenici obvezni su joj pružiti pomoć. Nositelj iskaznice ovlašten je držati
i nositi vatreno oružje i streljivo te ga primijeniti sukladno općim propisima
o zaštiti osoba i imovine.«

- ispod teksta iz prethodnog stavka, na središnjem
dijelu iskaznice upisuje se »Službena osoba«,

- u donjem lijevom kutu upisuje se broj iskaznice iz
Popisa službenih iskaznica Obavještajna agencije. Popis službenih iskaznica
Obavještajna agencije započinje s rednim brojem 101.

- u donjem desnom kutu iskaznice ispisuje se dan
izdavanja.

Članak 3.

Obrazac iz članaka 2. ove Uredbe izrađuje se na podlozi
zlatno-žute boje.

Članak 4.

Značka je stilizirana kružnica promjera 57 mm koja
sadrži:

- u svome središtu znak službe - stilizirani lik sove
na lenti,

- u lenti upisan broj značke.

Tijelo sove predstavlja zemaljsku kuglu koja je
zlatne boje, a u svom središnjem dijelu sadrži dva crvena oprečno postavljena
kvadrata iz hrvatskoga državnog grba.

Tijelo i lentu sove obuhvaća pravilna kružnica crne
boje obostrano obrubljena zlatnim rubom koja u svome gornjem dijelu sadrži
natpis: »REPUBLIKA HRVATSKA«, a u donjem dijelu: »OBAVJEŠTAJNA AGENCIJA«. Polje
između tijela sove i kružnice ispunjeno je zlatnom bojom.

Članak 5.

Znak Obavještajne agencije opisan u članku 4. ove
Uredbe može se otiskivati na memorandume, omotnice, omote spisa i ostale njene
tiskovine s time što se u lenti umjesto broja značke upisuje geslo obavještajne
agencije: »SAPERE AUDE«.

Članak 6.

Službene osobe te dužnosnici Obavještajne agencije u
obav­ljanju službenih poslova nose iskaznicu i značku.

Osobe iz stavka 1. ovog članka značku nose u kožnom
povezu zajedno s iskaznicom.

Kožni povez iz stavka 2. ovog članka crne je boje,
dvostrukog pregiba, a veličina svakog pregiba je 8x12 cm. Na prednjoj strani
poveza u njegovom središtu utisnut je suhi grb Republike Hrvatske.

Unutarnja lijeva strana poveza predviđena je za
iskaznicu, a desna strana za značku. Iznad značke upisano je: »Republika
Hrvatska«, a ispod značke »Obavještajna agencija«.

Iznimno od stavka 1. ovog članka iskaznicu i značku
nije dozvoljeno iznositi s područja Republike Hrvatske.

Članak 7.

Osobe iz članka 6. ove Uredbe ovlašteni su koristiti
službenu iskaznicu i značku isključivo iz službenih razloga.

Zabranjeno
je iskaznicu ili značku davati drugoj osobi na poslugu.

Članak
8.

Rješenje
o izdavanju iskaznice i značke donosi ravnatelj Obavještajne agencije na
prijedlog mjerodavnog voditelja ustrojbene cjeline u kojoj radi službena osoba.

Članak
9.

O
izdanim iskaznicama i značkama vodi se Popis u Oba­vještajnoj agenciji.

Popis
iz stavka 1. ovog članka sadrži: ime i prezime osobe kojoj je izdana iskaznica
i značka, ime oca ili majke, datum rođenja, zvanje, naziv ustrojbene cjeline u
kojoj je ista uposlena, broj iskaznice i značke, datum izdavanja te napomenu u
slučaju povrata iskaznice ili značke odnosno njenog gubitka.

Članak
10.

Osoba iz
članka 6. ove Uredbe koja izgubi iskaznicu ili značku ili na drugi način ostane
bez iskaznice odnosno značke, obvezna je o tome odmah obavijestiti svoga
nadređenoga.

Nova
iskaznica odnosno značka izdat će se osobi iz stavka 1. ovog članka odmah nakon
što je izgubljena odnosno iskaznica ili značka nestala na drugi način, oglašena
nevažećom u »Narodnim novinama«.

Osoba
koja je izgubila iskaznicu ili značku snosi troškove oglasa, kao i troškove
izrade nove iskaznice odnosno značke.

Članak 11.

Službena osoba kojoj prestane radni odnos u
Obavještajnoj agenciji obvezna je prilikom primitka rješenja o prestanku rada
iskaznicu i značku predati nadređenome.

Nadređena osoba iz stavka 1. ovog članka obvezna je
bez odlaganja zaprimljenu iskaznicu i značku dostaviti personalnoj službi
Obavještajne agencije.

Članak 12.

Obrazac iskaznice te izgled značke otisnuti su u
prilozima 1. i 2. ove Uredbe i čine njezin sastavni dio.

Članak 13.

Iskaznice i značke izdane po ranijim propisima
zamijenit će se iskaznicom i značkom propisanom ovom Uredbom u roku od 30 dana
od dana njenog stupanja na snagu.

Članak 14.

Danom stupanja na snagu ove Uredbe stavlja se izvan
snage Pravilnik o službenim iskaznicama djelatnika bez posebnih ovlasti te
iskaznicama i značkama djelatnika s posebnim dužnostima i ovlastima u Uredu za
nacionalnu sigurnost (»Narodne novine«, br. 106/95 i 1/96).

Članak 15.

Ova Uredba stupa na snagu danom objave u »Narodnim
novinama«.

Klasa: 200-01/03-01/01
Urbroj: 5030109-03-4
Zagreb, 15. svibnja 2003.

Predsjednik
**Ivica Račan**, v. r.

![](dodatni/375503.gif)
![](dodatni/375504.gif)

Uredba, NN 83/2003-1010